Book of Wei 16

魏書十六　　任蘇杜鄭倉傳第十六

任峻 Ren Jun
任峻字伯達，河南中牟人也. 漢末擾亂，關東皆震. 中牟令楊原愁恐，欲棄官走. 峻說原曰：「董卓首亂，天下莫不側目，然而未有先發者，非無其心也，勢未敢耳. 明府若能唱之，必有和者. 」原曰：「為之奈何？」峻曰：「今關東有十餘縣，能勝兵者不減萬人，若權行河南尹事，總而用之，無不濟矣. 」原從其計，以峻為主簿. 峻乃為原表行尹事，使諸縣堅守，遂發兵. 會太祖起關東，入中牟界，眾不知所從，峻獨與同郡張奮議，舉郡以歸太祖. 峻又別收宗族及賓客家兵數百人，原從太祖. 太祖大悅，表峻為騎都尉，妻以從妹，甚見親信. 太祖每征伐，峻常居守以給軍. 是時歲饑旱，軍食不足，羽林監潁川棗祗建置屯田，太祖以峻為典農中郎將，〔募百姓屯田於許下，得谷百萬斛，郡國列置田官〕，數年中所在積粟，倉廩皆滿. 官渡之戰，太祖使峻典軍器糧運. 賊數寇鈔絕糧道，乃使千乘為一部，十道方行，為衤複陳以營衛之，賊不敢近. 軍國之饒，起於棗祗而成於峻. 魏武故事載令曰：「故陳留太守棗祗，天性忠能. 始共舉義兵，周旋征討. 後袁紹在冀州，亦貪祗，欲得之. 祗深附讬於孤，使領東阿令. 呂布之亂，兗州皆叛，惟范、東阿完在，由祗以兵據城之力也. 後大軍糧乏，得東阿以繼，祗之功也. 及破黃巾定許，得賊資業. 當興立屯田，時議者皆言當計牛輸穀，佃科以定. 施行後，祗白以為僦牛輸穀，大收不增谷，有水旱災除，大不便. 反覆來說，孤猶以為當如故，大收不可複改易. 祗猶執之，孤不知所從，使與荀令君議之. 時故軍祭酒侯聲雲：'科取官牛，為官田計. 如祗議，於官便，於客不便. '聲懷此云云，以疑令君. 祗猶自信，據計畫還白，執分田之術. 孤乃然之，使為屯田都尉，施設田業. 其時歲則大收，後遂因此大田，豐足軍用，摧滅群逆，克定天下，以隆王室. 祗興其功，不幸早沒，追贈以郡，猶未副之. 今重思之，祗宜受封，稽留至今，孤之過也. 祗子處中，宜加封爵，以祀祗為不朽之事. 」文士傳曰：祗本姓棘，先人避難，易為棗. 孫據，字道彥，晉冀州刺史. 據子嵩，字台產，散騎常侍. 並有才名，多所著述. 嵩兄腆，字玄方，襄陽太守，亦有文采. 太祖以峻功高，乃表封為都亭侯，邑三百戶，遷長水校尉.

峻寬厚有度而見事理，每有所陳，太祖多善之. 於饑荒之際，收恤朋友孤遺，中外貧宗，周急繼乏，信義見稱. 建安九年薨，太祖流涕者久之. 子先嗣. 先薨，無子，國除. 文帝追錄功臣，諡峻曰成侯. 複以峻中子覽為關內侯.

蘇則 Su Ze
蘇則字文師，扶風武功人也. 少以學行聞，舉孝廉茂才，辟公府，皆不就. 起家為酒泉太守，轉安定、武都，魏書曰：則剛直疾惡，常慕汲黯之為人. 魏略曰：則世為著姓，興平中，三輔亂，饑窮，避難北地. 客安定，依富室師亮. 亮待遇不足，則慨然歎曰：「天下會安，當不久爾，必還為此郡守，折庸輩士也. 」後與馮翊吉茂等隱於郡南太白山中，以書籍自娛. 及為安定太守，而師亮等皆欲逃走. 則聞之，豫使人解語，以禮報之. 所在有威名. 太祖征張魯，過其郡，見則悅之，使為軍導. 魯破，則綏定下辯諸氐，通河西道，徙為金城太守. 是時喪亂之後，吏民流散饑窮，戶口損耗，則撫循之甚謹. 外招懷羌胡，得其牛羊，以養貧老. 與民分糧而食，旬月之間，流民皆歸，得數千家. 乃明為禁令，有干犯者輒戮，其從教者必賞. 親自教民耕種，其歲大豐收，由是歸附者日多. 李越以隴西反，則率羌胡圍越，越即請服. 太祖崩，西平麹演叛，稱護羌校尉. 則勒兵討之. 演恐，乞降. 文帝以其功，加則護羌校尉，賜爵關內侯. 魏名臣奏載文帝令問雍州刺史張既曰：「試守金城太守蘇則，既有綏民平夷之功，聞又出軍西定湟中，為河西作聲勢，吾甚嘉之. 則之功效，為可加爵邑未邪？封爵重事，故以問卿. 密白意，且勿宣露也. 」既答曰：「金城郡，昔為韓遂所見屠剝，死喪流亡，或竄戎狄，或陷寇亂，戶不滿五百. 則到官，內撫彫殘，外鳩離散，今見戶千餘. 又梁燒雜種羌，昔與遂同惡，遂斃之後，越出障塞. 則前後招懷，歸就郡者三千餘落，皆恤以威恩，為官效用. 西平麹演等倡造邪謀，則尋出軍，臨其項領，演即歸命送質，破絕賊糧. 則既有恤民之效，又能和戎狄，盡忠效節. 遭遇聖明，有功必錄. 若則加爵邑，誠足以勸忠臣，勵風俗也. 」

後演複結旁郡為亂，張掖張進執太守杜通，酒泉黃華不受太守辛機，進、華皆自稱太守以應之. 又武威三種胡並寇鈔，道路斷絕. 武威太守毌丘興告急於則. 時雍、涼諸豪皆驅略羌胡以從進等，郡人鹹以為進不可當. 又將軍郝昭、魏平先是各屯守金城，亦受詔不得西度. 則乃見郡中大吏及昭等與羌豪帥謀曰：「今賊雖盛，然皆新合，或有脅從，未必同心；因釁擊之，善惡必離，離而歸我，我增而彼損矣. 既獲益眾之實，且有倍氣之勢，率以進討，破之必矣. 若待大軍，曠日持久，善人無歸，必合於惡，善惡既合，勢難卒離. 雖有詔命，違而合權，專之可也. 」於是昭等從之，乃發兵救武威，降其三種胡，與興擊進於張掖. 演聞之，將步騎三千迎則，辭來助軍，而實欲為變. 則誘與相見，因斬之，出以徇軍，其黨皆散走. 則遂與諸軍圍張掖，破之，斬進及其支黨，眾皆降. 演軍敗，華懼，出所執乞降，河西平. 乃還金城. 進封都亭侯，邑三百戶.

徵拜侍中，與董昭同寮. 昭嘗枕則膝臥，則推下之，曰：「蘇則之膝，非佞人之枕也. 」初，則及臨菑侯植聞魏氏代漢，皆發服悲哭，文帝聞植如此，而不聞則也. 帝在洛陽，嘗從容言曰：「吾應天而禪，而聞有哭者，何也？」則謂為見問，須髯悉張，欲正論以對. 侍中傅巽掐音苦洽反. 則曰：「不謂卿也. 」於是乃止. 魏略曰：舊儀，侍中親省起居，故俗謂之執虎子. 始則同郡吉茂者，是時仕甫曆縣令，遷為冗散. 茂見則，嘲之曰：「仕進不止執虎子. 」則笑曰：「我誠不能效汝蹇蹇驅鹿車馳也. 」初，則在金城，聞漢帝禪位，以為崩也，乃發喪；後聞其在，自以不審，意頗默然. 臨菑侯植自傷失先帝意，亦怨激而哭. 其後文帝出遊，追恨臨菑，顧謂左右曰：「人心不同，當我登大位之時，天下有哭者. 」時從臣知帝此言，有為而發也，而則以為為己. 欲下馬謝. 侍中傅巽目之，乃悟. 孫盛曰：夫士不事其所非，不非其所事，趣舍出處，而豈徒哉！則既策名新朝，委質異代，而方懷二心生忿，欲奮爽言，豈大雅君子去就之分哉？詩雲：「士也罔極，二三其德. 」士之二三，猶喪妃偶，況人臣乎？文帝問則曰：「前破酒泉、張掖，西域通使，敦煌獻徑寸大珠，可複求市益得不？」則對曰：「若陛下化洽中國，德流沙漠，即不求自至；求而得之，不足貴也. 」帝默然. 後則從行獵，槎桎拔，失鹿，帝大怒，踞胡床拔刀，悉收督吏，將斬之. 則稽首曰：「臣聞古之聖王不以禽獸害人，今陛下方隆唐堯之化，而以獵戲多殺群吏，愚臣以為不可. 敢以死請！」帝曰：「卿，直臣也. 」遂皆赦之. 然以此見憚. 黃初四年，左遷東平相. 未至，道病薨，諡曰剛侯. 子怡嗣. 怡薨，無子，弟愉襲封. 愉，咸熙中為尚書. 愉字休豫，曆位太常光祿大夫，見晉百官名. 山濤啟事稱愉忠篤有智意. 臣松之案愉子紹，字世嗣，為吳王師. 石崇妻，紹之女兄也. 紹有詩在金穀集. 紹弟慎，左衛將軍.

杜畿 Du Ji
杜畿字伯侯，京兆杜陵人也. 傅子曰：畿，漢御史大夫杜延年之後. 延年父周，自南陽徙茂陵，延年徙杜陵，子孫世居焉. 少孤，繼母苦之，以孝聞. 年二十，為郡功曹，守鄭縣令. 縣囚係數百人，畿親臨獄，裁其輕重，盡決遣之，雖未悉當，郡中奇其年少而有大意也. 舉孝廉，除漢中府丞. 會天下亂，遂棄官客荊州，建安中乃還. 荀彧進之太祖，傅子曰：畿自荊州還，後至許，見侍中耿紀，語終夜. 尚書令荀彧與紀比屋，夜聞畿言，異之，旦遣人謂紀曰：「有國士而不進，何以居位？」既見畿，知之如舊相識者，遂進畿於朝. 太祖以畿為司空司直，遷護羌校尉，使持節，領西平太守. 魏略曰：畿少有大志. 在荊州數歲，繼母亡後，以三輔開通，負其母喪北歸. 道為賊所劫略，眾人奔走，畿獨不去. 賊射之，畿請賊曰：「卿欲得財耳，今我無物，用射我何為邪？」賊乃止. 畿到鄉里，京兆尹張時，河東人也，與畿有舊，署為功曹. 嘗嫌其闊達，不助留意於諸事，言此家疏誕，不中功曹也. 畿竊雲：「不中功曹，中河東守也. 」

太祖既定河北，而高幹舉並州反. 時河東太守王邑被徵，河東人衛固、範先外以請邑為名，而內實與幹通謀. 太祖謂荀彧曰：「關西諸將，恃險與馬，征必為亂. 張晟寇殽、澠間，南通劉表，固等因之，吾恐其為害深. 河東被山帶河，四鄰多變，當今天下之要地也. 君為我舉蕭何、寇恂以鎮之. 」彧曰：「杜畿其人也. 」傅子曰：彧稱畿勇足以當大難，智能應變，其可試之. 於是追拜畿為河東太守. 固等使兵數千人絕陝津，畿至不得渡. 太祖遣夏侯惇討之，未至. 或謂畿曰：「宜須大兵. 」畿曰：「河東有三萬戶，非皆欲為亂也. 今兵迫之急，欲為善者無主，必懼而聽於固. 固等勢專，必以死戰. 討之不勝，四鄰應之，天下之變未息也；討之而勝，是殘一郡之民也. 且固等未顯絕王命，外以請故君為名，必不害新君. 吾單車直往，出其不意. 固為人多計而無斷，必偽受吾. 吾得居郡一月，以計縻之，足矣. 」遂詭道從郖津度. 郖音豆. 魏略曰：初，畿與衛固少相狎侮，固嘗輕畿. 畿嘗與固博而爭道，畿嘗謂固曰：「仲堅，我今作河東也. 」固褰衣罵之. 及畿之官，而固為郡功曹. 張時故任京兆. 畿迎司隸，與時會華陰，時、畿相見，於儀當各持版. 時歎曰：「昨日功曹，今為郡將也！」範先欲殺畿以威眾. 傅子曰：先雲：「既欲為虎而惡食人肉，失所以為虎矣. 今不殺，必為後患. 」且觀畿去就，於門下斬殺主簿已下三十餘人，畿舉動自若. 於是固曰：「殺之無損，徒有惡名；且制之在我. 」遂奉之. 畿謂衛固、範先曰：「衛、範，河東之望也，吾仰成而已. 然君臣有定義，成敗同之，大事當共平議. 」以固為都督，行丞事，領功曹；將校吏兵三千餘人，皆範先督之. 固等喜，雖陽事畿，不以為意. 固欲大發兵，畿患之，說固曰：「夫欲為非常之事，不可動眾心. 今大發兵，眾必擾，不如徐以貲募兵. 」固以為然，從之，遂為貲調發，數十日乃定，諸將貪多應募而少遣兵. 又入喻固等曰：「人情顧家，諸將掾吏，可分遣休息，急緩召之不難. 」固等惡逆眾心，又從之. 於是善人在外，陰為己援；惡人分散，各還其家，則眾離矣. 會白騎攻東垣，高幹入濩澤，上党諸縣殺長吏，弘農執郡守，固等密調兵未至. 畿知諸縣附己，因出，單將數十騎，赴張辟拒守，吏民多舉城助畿者，比數十日，得四千餘人. 固等與幹、晟共攻畿，不下，略諸縣，無所得. 會大兵至，幹、晟敗，固等伏誅，其餘黨與皆赦之，使複其居業.

是時天下郡縣皆殘破，河東最先定，少耗減. 畿治之，崇寬惠，與民無為. 民嘗辭訟，有相告者，畿親見為陳大義，遣令歸諦思之，若意有所不盡，更來詣府. 鄉邑父老自相責怒曰：「有君如此，奈何不從其教？」自是少有辭訟. 班下屬縣，舉孝子、貞婦、順孫，複其繇役，隨時慰勉之. 漸課民畜牸牛、草馬，下逮雞豚犬豕，皆有章程. 百姓勤農，家家豐實. 畿乃曰：「民富矣，不可不教也. 」於是冬月修戎講武，又開學宮，親自執經教授，郡中化之. 魏略曰：博士樂詳，由畿而升. 至今河東特多儒者，則畿之由矣.

韓遂、馬超之叛也，弘農、馮翊多舉縣邑以應之. 河東雖與賊接，民無異心. 太祖西征至蒲阪，與賊夾渭為軍，軍食一仰河東. 及賊破，餘畜二十餘萬斛. 太祖下令曰：「河東太守杜畿，孔子所謂'禹，吾無間然矣'. 增秩中二千石. 」太祖征漢中，遣五千人運，運者自率勉曰：「人生有一死，不可負我府君. 」終無一人逃亡，其得人心如此. 杜氏新書曰：平虜將軍劉勳，為太祖所親，貴震朝廷. 嘗從畿求大棗，畿拒以他故. 後勳伏法，太祖得其書，歎曰：「杜畿可謂'不媚於灶'者也. 」稱畿功美，以下州郡，曰：「昔仲尼之於顏子，每言不能不歎，既情愛發中，又宜率馬以驥. 今吾亦冀眾人仰高山，慕景行也. 」魏國既建，以畿為尚書. 事平，更有令曰：「昔蕭何定關中，寇恂平河內，卿有其功，間將授卿以納言之職；顧念河東吾股肱郡，充實之所，足以制天下，故且煩卿臥鎮之. 」畿在河東十六年，常為天下最.

文帝即王位，賜爵關內侯. 徵為尚書. 及踐阼，進封豐樂亭侯. 邑百戶，魏略曰：初畿在郡，被書錄寡婦. 是時他郡或有已自相配嫁，依書皆錄奪，啼哭道路. 畿但取寡者，故所送少；及趙儼代畿而所送多. 文帝問畿：「前君所送何少，今何多也？」畿對曰：「臣前所錄皆亡者妻，今儼送生人婦也. 」帝及左右顧而失色. 守司隸校尉. 帝征吳，以畿為尚書僕射，統留事. 其後帝幸許昌，畿複居守. 受詔作禦樓船，於陶河試船，遇風沒. 帝為之流涕. 魏氏春秋曰：初，畿嘗見童子謂之曰：「司命使我召子. 」畿固請之，童子曰：「今將為君求相代者. 君其慎勿言！」言卒，忽然不見. 至此二十年矣，畿乃言之. 其日而卒，時年六十二. 詔曰：「昔冥勤其官而水死，稷勤百穀而山死. 韋昭國語注稱毛詩傳曰：「冥，契六世孫也，為夏水官，勤於其職而死於水. 稷、周棄也，勤播百穀，死於黑水之山. 」故尚書僕射杜畿，於孟津試船，遂至覆沒，忠之至也. 朕甚湣焉. 」追贈太僕，諡曰戴侯. 子恕嗣. 傅子曰：畿與太僕李恢、東安太守郭智有好. 恢子豐交結英俊，以才智顯於天下. 智子沖有內實而無外觀，州裏弗稱也. 畿為尚書僕射，二人各脩子孫禮見畿. 既退，畿歎曰：「孝懿無子；非徒無子，殆將無家. 君謀為不死也，其子足繼其業. 」時人皆以畿為誤. 恢死後，豐為中書令，父子兄弟皆誅；氵中為代郡太守，卒繼父業；世乃服畿知人. 魏略曰李豐父名義，與此不同，義蓋恢之別名也.

恕字務伯，太和中為散騎黃門侍郎. 杜氏新書曰：恕少與馮翊李豐俱為父任，總角相善. 及各成人，豐砥礪名行以要世譽，而恕誕節直意，與豐殊趣. 豐竟馳名一時，京師之士多為之遊說. 而當路者或以豐名過其實，而恕被褐懷玉也. 由此為豐所不善. 恕亦任其自然，不力行以合時. 豐以顯仕朝廷，恕猶居家自若. 明帝以恕大臣子，擢拜散騎侍郎，數月，轉補黃門侍郎. 恕推誠以質，不治飾，少無名譽. 及在朝，不結交援，專心向公. 每政有得失，常引綱維以正言，於是侍中辛毗等器重之.

時公卿以下大議損益，恕以為「古之刺史，奉宣六條，以清靜為名，威風著稱，今可勿令領兵，以專民事. 」俄而鎮北將軍呂昭又領冀州，世語曰：昭字子展，東平人. 長子巽，字長悌，為相國掾，有寵於司馬文王. 次子安，字仲悌，與嵇康善，與康俱被誅. 次子粹，字季悌，河南尹. 粹子預，字景虞，禦史中丞. 乃上疏曰：

帝王之道，莫尚乎安民；安民之術，在於豐財. 豐財者，務本而節用也. 方今二賊未滅. 戎車亟駕，此自熊虎之士展力之秋也. 然搢紳之儒，橫加榮慕，搤腕抗論，以孫、吳為首，州郡牧守，鹹共忽恤民之術，脩將率之事. 農桑之民，競干戈之業，不可謂務本. 帑藏歲虛而制度歲廣，民力歲衰而賦役歲興，不可謂節用. 今大魏奄有十州之地，而承喪亂之弊，計其戶口不如往昔一州之民，然而二方僭逆，北虜未賓，三邊遘難，繞天略匝；所以統一州之民，經營九州之地，其為艱難，譬策羸馬以取道裏，豈可不加意愛惜其力哉？以武皇帝之節儉，府藏充實，猶不能十州擁兵；郡且二十也. 今荊、揚、青、徐、幽、並、雍、涼緣邊諸州皆有兵矣，其所恃內充府庫外制四夷者，惟兗、豫、司、冀而已. 臣前以州郡典兵，則專心軍功，不勤民事，宜別置將守，以盡治理之務；而陛下複以冀州寵秩呂昭. 冀州戶口最多，田多墾辟，又有桑棗之饒，國家徵求之府，誠不當複任以兵事也. 若以北方當須鎮守，自可專置大將以鎮安之. 計所置吏士之費，與兼官無異. 然昭於人才尚複易；中朝苟乏人，兼才者勢不獨多. 以此推之，知國家以人擇官，不為官擇人也. 官得其人，則政平訟理；政平故民富貴，訟理故囹圄空虛. 陛下踐阼，天下斷獄百數十人，歲歲增多，至五百餘人矣. 民不益多，法不益峻. 以此推之，非政教陵遲，牧守不稱之明效歟？往年牛死，通率天下十能損二；麥不半收，秋種未下. 若二賊遊魂於疆埸，飛芻輓粟，千里不及. 究此之術，豈在強兵乎？武士勁卒愈多，愈多愈病耳. 夫天下猶人之體，腹心充實，四支雖病，終無大患；今兗、豫、司、冀亦天下之腹心也. 是以愚臣慺慺，實原四州之牧守，獨脩務本之業，以堪四支之重. 然孤論難持，犯欲難成，眾怨難積，疑似難分，故累載不為明主所察. 凡言此者，類皆疏賤；疏賤之言，實未易聽. 若使善策必出於親貴，親貴固不犯四難以求忠愛，此古今之所常患也.

時又大議考課之制，以考內外眾官. 恕以為用不盡其人，雖才且無益，所存非所務，所務非世要. 上疏曰：

書稱「明試以功，三考黜陟」，誠帝王之盛制. 使有能者當其官，有功者受其祿，譬猶烏獲之舉千鈞，良、樂之選驥足也. 雖曆六代而考績之法不著，關七聖而課試之文不垂，臣誠以為其法可粗依，其詳難備舉故也. 語曰：「世有亂人而無亂法. 」若使法可專任，則唐、虞可不須稷、契之佐，殷、周無貴伊、呂之輔矣. 今奏考功者，陳周、漢之法為，綴京房之本旨，可謂明考課之要矣. 於以崇揖讓之風，興濟濟之治，臣以為未盡善也. 其欲使州郡考士，必由四科，皆有事效，然後察舉，試辟公府，為親民長吏，轉以功次補郡守者，或就增秩賜爵，此最考課之急務也. 臣以為便當顯其身，用其言，使具為課州郡之法，法具施行，立必信之賞，施必行之罰. 至於公卿及內職大臣，亦當俱以其職考課之也.

古之三公，坐而論道，內職大臣，納言補闕，無善不紀，無過不舉. 且天下至大，萬機至眾，誠非一明所能遍照. 故君為元首，臣作股肱，明其一體相須而成也. 是以古人稱廊廟之材，非一木之支；帝王之業，非一士之略. 由是言之，焉有大臣守職辨課可以致雍熙者哉！且布衣之交，猶有務信誓而蹈水火，感知己而披肝膽，徇聲名而立節義者；況於束帶立朝，致位卿相，所務者非特匹夫之信，所感者非徒知己之惠，所徇者豈聲名而已乎！

諸蒙寵祿受重任者，不徒欲舉明主於唐、虞之上而已；身亦欲廁稷、契之列. 是以古人不患於念治之心不盡，患於自任之意不足，此誠人主使之然也. 唐、虞之君，委任稷、契、夔、龍而責成功，及其罪也，殛鯀而放四凶. 今大臣親奉明詔，給事目下，其有夙夜在公，恪勤特立，當官不撓貴勢，執平不阿所私，危言危行以處朝廷者，自明主所察也. 若屍祿以為高，拱默以為智，當官苟在於免負，立朝不忘於容身，絜行遜言以處朝廷者，亦明主所察也. 誠使容身保位，無放退之辜，而盡節在公，抱見疑之勢，公義不脩而私議成俗，雖仲尼為謀，猶不能盡一才，又況於世俗之人乎！今之學者，師商、韓而上法術，競以儒家為迂闊，不周世用，此最風俗之流弊，創業者之所致慎也. 後考課竟不行. 杜氏新書曰：時李豐為常侍，黃門郎袁侃見轉為吏部郎，荀俁出為東郡太守，三人皆恕之同班友善.

樂安廉昭以才能拔擢，頗好言事. 恕上疏極諫曰：

伏見尚書郎廉昭奏左丞曹璠以罰當關不依詔，坐判問. 又雲「諸當坐者別奏」. 尚書令陳矯自奏不敢辭罰，亦不敢以處重為恭，意至懇惻. 臣竊憫然為朝廷惜之！夫聖人不擇世而興，不易民而治，然而生必有賢智之佐者，蓋進之以道，率之以禮故也. 古之帝王之所以能輔世長民者，莫不遠得百姓之歡心，近盡群臣之智力. 誠使今朝任職之臣皆天下之選，而不能盡其力，不可謂能使人；若非天下之選，亦不可謂能官人. 陛下憂勞萬機，或親燈火，而庶事不康，刑禁日弛，豈非股肱不稱之明效歟？原其所由，非獨臣有不盡忠，亦主有不能使. 百里奚愚於虞而智於秦，豫讓苟容中行而著節智伯，斯則古人之明驗矣. 今臣言一朝皆不忠，是誣一朝也；然其事類，可推而得. 陛下感帑藏之不充實，而軍事未息，至乃斷四時之賦衣，薄禦府之私谷，帥由聖意，舉朝稱明，與聞政事密勿大臣，甯有懇懇憂此者乎？

騎都尉王才、幸樂人孟思所為不法，振動京都，而其罪狀發於小吏，公卿大臣初無一言. 自陛下踐阼以來，司隸校尉、禦史中丞寧有舉綱維以督奸宄，使朝廷肅然者邪？若陛下以為今世無良才，朝廷乏賢佐，豈可追望稷、契之遐蹤，坐待來世之俊乂乎！今之所謂賢者，盡有大官而享厚祿矣，然而奉上之節未立，向公之心不一者，委任之責不專，而俗多忌諱故也. 臣以為忠臣不必親，親臣不必忠. 何者？以其居無嫌之地而事得自盡也. 今有疏者毀人不實其所毀，而必曰私報所憎，譽人不實其所譽，而必曰私愛所親，左右或因之以進憎愛之說. 非獨毀譽有之，政事損益，亦皆有嫌. 陛下當思所以闡廣朝臣之心，篤厲有道之節，使之自同古人，望與竹帛耳. 反使如廉昭者擾亂其間，臣懼大臣遂將容身保位，坐觀得失，為來世戒也！

昔周公戒魯侯曰「無使大臣怨乎不以」，不言賢愚，明皆當世用也. 堯數舜之功，稱去四凶，不言大小，有罪則去也. 今者朝臣不自以為不能，以陛下為不任也；不自以為不智，以陛下為不問也. 陛下何不遵周公之所以用，大舜之所以去？使侍中、尚書坐則侍帷幄，行則從華輦，親對詔問，所陳必達，則群臣之行，能否皆可得而知；忠能者進，闇劣者退，誰敢依違而不自盡？以陛下之聖明，親與群臣論議政事，使群臣人得自盡，人自以為親，人思所以報，賢愚能否，在陛下之所用. 以此治事，何事不辦？以此建功，何功不成？每有軍事，詔書常曰：「誰當憂此者邪？吾當自憂耳. 」近詔又曰：「憂公忘私者必不然，但先公後私即自辦也. 」伏讀明詔，乃知聖思究盡下情，然亦怪陛下不治其本而憂其末也. 人之能否，實有本性，雖臣亦以為朝臣不盡稱職也. 明主之用人也，使能者不敢遺其力，而不能者不得處非其任. 選舉非其人，未必為有罪也；舉朝共容非其人，乃為怪耳. 陛下知其不盡力也，而代之憂其職，知其不能也，而教之治其事，豈徒主勞而臣逸哉？雖聖賢並世，終不能以此為治也.

陛下又患台閣禁令之不密，人事請屬之不絕，聽伊尹作迎客出入之制，選司徒更惡吏以守寺門；威禁由之，實未得為禁之本也. 昔漢安帝時，少府竇嘉辟廷尉郭躬無罪之兄子，猶見舉奏，章劾紛紛. 近司隸校尉孔羨辟大將軍狂悖之弟，而有司嘿爾，望風希指，甚於受屬. 選舉不以實，人事之大者也. 臣松之案大將軍，司馬宣王也. 晉書雲：「宣王第五弟，名通，為司隸從事. 」疑恕所雲狂悖者. 通子順，封龍陽亭侯. 晉初受禪，以不達天命，守節不移，削爵土，徙武威. 嘉有親戚之寵，躬非社稷重臣，猶尚如此；以今況古，陛下自不督必行之罰以絕阿党之原耳. 伊尹之制，與惡吏守門，非治世之具也. 使臣之言少蒙察納，何患於奸不削滅，而養若昭等乎！

夫糾擿奸宄，忠事也，然而世憎小人行之者，以其不顧道理而苟求容進也. 若陛下不復考其終始，必以違眾忤世為奉公，密行白人為盡節，焉有通人大才而更不能為此邪？誠顧道理而弗為耳. 使天下皆背道而趨利，則人主之所最病者，陛下將何樂焉，胡不絕其萌乎！夫先意承旨以求容美，率皆天下淺薄無行義者，其意務在於適人主之心而已，非欲治天下安百姓也. 陛下何不試變業而示之，彼豈執其所守以違聖意哉？夫人臣得人主之心，安業也；處尊顯之官，榮事也；食千鍾之祿，厚實也. 人臣雖愚，未有不樂此而喜幹迕者也，迫於道，自強耳. 誠以為陛下當憐而佑之，少委任焉，如何反錄昭等傾側之意，而忽若人者乎？今者外有伺隙之寇，內有貧曠之民，陛下當大計天下之損益，政事之得失，誠不可以怠也. 恕在朝八年，其論議亢直，皆此類也.

出為弘農太守，數歲轉趙相，魏略曰：恕在弘農，寬和有惠愛. 及遷，以孟康代恕為弘農. 康字公休，安平人. 黃初中，以於郭後有外屬，並受九親賜拜，遂轉為散騎侍郎. 是時，散騎皆以高才英儒充其選，而康獨緣妃嬙雜在其間，故于時皆共輕之，號為阿九. 康既（無）才敏，因在冗官，博讀書傳，後遂有所彈駮，其文義雅而切要，眾人乃更加意. 正始中，出為弘農，領典農校尉. 康到官，清己奉職，嘉善而矜不能，省息獄訟，緣民所欲，因而利之. 郡領吏二百餘人，涉春遣休，常四分遣一. 事無宿諾，時出案行，皆豫敕督郵平水，不得令屬官遣人探候，修設曲敬. 又不欲煩損吏民，常豫敕吏卒，行各持鐮，所在自刈馬草，不止亭傳，露宿樹下，又所從常不過十餘人. 郡帶道路，其諸過賓客，自非公法無所出給；若知舊造之，自出於家. 康之始拜，眾人雖知其有志量，以其未嘗宰牧，不保其能也；而康恩澤治能乃爾，吏民稱歌焉. 嘉平末，從渤海太守徵入為中書令，後轉為監. 以疾去官. 杜氏新書曰：恕遂去京師，營宜陽一泉塢，因其壘巉之固，小大家焉. 明帝崩時，人多為恕言者. 起家為河東太守，歲餘，遷淮北都督護軍，複以疾去. 恕所在，務存大體而已，其樹惠愛，益得百姓歡心，不及於畿. 頃之，拜禦史中丞. 恕在朝廷，以不得當世之和，故屢在外任. 複出為幽州刺史，加建威將軍，使持節，護烏丸校尉. 時征北將軍程喜屯薊，尚書袁侃等戒恕曰：「程申伯處先帝之世，傾田國讓於青州. 足下今俱杖節，使共屯一城，宜深有以待之. 」而恕不以為意. 至官未期，有鮮卑大人兒，不由關塞，徑將數十騎詣州，州斬所從來小子一人，無表言上. 喜於是劾奏恕，下廷尉，當死. 以父畿勤事水死，免為庶人，徙章武郡，是歲嘉平元年. 杜氏新書曰：喜欲恕折節謝己，諷司馬宋權示之以微意. 恕答權書曰：「況示委曲. 夫法天下事，以善意相待，無不致快也；以不善意相待，無不致嫌隙也. 而議者言，凡人天性皆不善，不當待以善意，更墮其調中. 僕得此輩，便欲歸蹈滄海乘桴耳，不能自諧在其間也. 然以年五十二，不見廢棄，頗亦遭明達君子亮其本心；若不見亮，使人刳心著地，正與數斤肉相似，何足有所明，故終不自解說. 程征北功名宿著，在僕前甚多，有人出征北乎！若令下官事無大小，咨而後行，則非上司彈繩之意；若咨而不從，又非上下相順之宜. 故推一心，任一意，直而行之耳. 殺胡之事，天下謂之是邪，是僕諧也；呼為非邪，僕自受之，無所怨咎. 程征北明之亦善，不明之亦善，諸君子自共為其心耳，不在僕 言也. 」喜於是遂深文劾恕. 恕倜儻任意，而思不防患，終致此敗.

初，恕從趙郡還，陳留阮武亦從清河太守徵，俱自薄廷尉. 謂恕曰：「相觀才性可以由公道而持之不厲，器能可以處大官而求之不順，才學可以述古今而志之不一，此所謂有其才而無其用. 今向間暇，可試潛思，成一家言. 」在章武，遂著體論八節. 杜氏新書曰：以為人倫之大綱，莫重於君臣；立身之基本，莫大於言行；安上理民，莫精於政法；勝殘去殺，莫善於用兵. 夫禮也者，萬物之體也，萬物皆得其體，無有不善，故謂之體論. 又著興性論一篇，蓋興於為己也. 四年，卒於徙所.

甘露二年，河東樂詳年九十餘，上書訟畿之遺績，朝廷感焉. 詔封恕子預為豐樂亭侯，邑百戶. 魏略曰：樂詳字文載. 少好學，建安初，詳聞公車司馬令南郡謝該善左氏傳，乃從南陽步詣〔許，從〕該問疑難諸要，今左氏樂氏問七十二事，詳所撰也. 所問既了而歸鄉里，時杜畿為太守，亦甚好學，署詳文學祭酒，使教後進，於是河東學業大興. 至黃初中，徵拜博士. 于時太學初立，有博士十餘人，學多褊狹，又不熟悉，略不親教，備員而已. 惟詳五業並授，其或難解，質而不解，詳無慍色，以杖畫地，牽譬引類，至忘寢食，以是獨擅名於遠近. 詳學既精悉，又善推步三五，別受詔與太史典定律曆. 太和中，轉拜騎都尉. 詳學優能少，故曆三世，竟不出為宰守. 至正始中，以年老罷歸於舍，本國宗族歸之，門徒數千人.

恕奏議論駮皆可觀，掇其切世大事著於篇. 杜氏新書曰：恕弟理，字務仲. 少而機察精要，畿奇之，故名之曰理. 年二十一而卒. 弟寬，字務叔. 清虛玄靜，敏而好古. 以名臣門戶，少長京師，而篤志博學，絕於世務，其意欲探賾索隱，由此顯名，當塗之士多交焉. 舉孝廉，除郎中. 年四十二而卒. 經傳之義，多所論駮，皆草創未就，惟刪集禮記及春秋左氏傳解，今存於世. 預字元凱，司馬宣王女婿. 王隱晉書稱預智謀淵博，明於理亂，常稱「德者非所以企及，立功立言，所庶幾也」. 大觀群典，謂公羊、谷梁，詭辨之言. 又非先儒說左氏未究丘明意，而橫以二傳亂之. 乃錯綜微言，著春秋左氏經傳集解，又參考眾家，謂之釋例，又作盟會圖、春秋長曆，備成一家之學，至老乃成. 尚書郎摯虞甚重之，曰：「左丘明本為春秋作傳，而左傳遂自孤行；釋例本為傳設，而所發明何但左傳，故亦孤行. 」預有大功名於晉室，位至征南大將軍，開府，封當陽侯，食邑八千戶. 子錫，字世嘏，尚書左丞. 晉諸公贊曰：嘏有器局. 預從兄斌，字世將，亦有才望，為黃門郎，為趙王倫所枉殺. 嘏子乂，字洪治. 少有令名，為丹陽丞，早卒. 阮武者，亦拓落大才也. 案阮氏譜：武父諶，字士信，徵辟無所就，造三禮圖傳於世. 杜氏新書曰：武字文業，闊達博通，淵雅之士. 位止清河太守. 武弟炳，字叔文，河南尹. 精意醫術，撰藥方一部. 炳子坦，字弘舒，晉太子少傅，平東將軍. 坦弟柯，字士度. 荀綽兗州記曰：坦出紹伯父，亡，次兄當襲爵，父愛柯，言名傳之，遂承封. 時幼小，不能讓，及長悔恨，遂幅巾而居，後雖出身，未嘗釋也. 性純篤閒雅，好禮無違，存心經誥，博學洽聞. 選為濮陽王文學，遷領軍長史，喪官. 王衍時為領軍，哭之甚慟.

鄭渾 Zheng Hun
鄭渾字文公，河南開封人也. 高祖父眾，眾父興，皆為名儒. 續漢書曰：興字少贛，諫議大夫. 眾字子師，大司農. 渾兄泰，與荀攸等謀誅董卓，為揚州刺史，卒. 張璠漢紀曰：泰字公業. 少有才略，多謀計，知天下將亂，陰交結豪傑. 家富於財，有田四百頃，而食常不足，名聞山東. 舉孝廉，三府辟，公車徵，皆不就. 何進輔政，徵用名士，以泰為尚書侍郎，加奉車都尉. 進將誅黃門，欲召董卓為助，泰謂進曰：「董卓強忍寡義，志欲無饜，若借之朝政，授之大事，將肆其心以危朝廷. 以明公之威德，據阿衡之重任，秉意獨斷，誅除有罪，誠不待卓以為資援也. 且事留變生，其鑒不遠. 」又為陳時之要務，進不能用，乃棄官去. 謂潁川人荀攸曰：「何公未易輔也. 」進尋見害，卓果專權，廢帝. 關東義兵起，卓會議大發兵，群寮咸憚卓，莫敢忤旨. 泰恐其強，益將難制，乃曰：「夫治在德，不在兵也. 」卓不悅曰：「如此，兵無益邪？」眾人莫不變容，為泰震栗. 泰乃詭辭對曰：「非以無益，以山東不足加兵也. 今山東議欲起兵，州郡相連，人眾相動，非不能也. 然中國自光武以來，無雞鳴狗吠之警，百姓忘戰日久；仲尼有言'不教民戰，是謂棄之'，雖眾不能為害，一也. 明公出自西州，少為國將，閑習軍事，數踐戰場，名稱當世；以此威民，民懷懾服，二也. 袁本初公卿子弟，生處京師，體長婦人；張孟卓東平長者，坐不窺堂；孔公緒能清談高論，噓枯吹生，無軍帥之才，負霜露之勤；臨鋒履刃，決敵雌雄，皆非明公敵，三也. 察山東之士，力能跨馬控弦，勇等孟賁，捷齊慶忌，信有聊城之守，策有良平之謀；可任以偏師，責以成功，未聞有其人者，四也. 就有其人，王爵不相加，婦姑位不定，各恃眾怙力，將人人釭跱，以觀成敗，不肯同心共膽，率徒旅進，五也. 關西諸郡，北接上黨、太原、馮翊、扶風、安定，自頃以來，數與胡戰，婦女載戟挾矛，弦弓負矢，況其悍夫；以此當山東忘戰之民，譬驅群羊向虎狼，其勝可必，六也. 且天下之權勇，今見在者不過並、涼、匈奴、屠各、湟中、義從、八種西羌，皆百姓素所畏服，而明公權以為爪牙，壯夫震栗，況小丑乎！七也. 又明公之將帥，皆中表腹心，周旋日久，自三原、硤口以來，恩信醇著，忠誠可遠任，智謀可特使，以此當山東解（合）之虛誕，實不相若，八也. 夫戰有三亡：以亂攻治者亡，以邪攻正者亡，以逆攻順者亡. 今明公秉國政平，討夷凶宦，忠義克立；以三德待於三亡，奉辭伐罪，誰人敢禦？九也. 東州有鄭康成，學該古今，儒生之所以集；北海邴根 矩，清高直亮，群士之楷式. 彼諸將若詢其計畫，案典校之強弱，燕、趙、齊、梁非不盛，終見滅於秦，吳、楚七國非不眾，而不敢逾滎陽，況今德政之赫赫，股肱之邦良，欲造亂以徼不義者，必不相然贊，成其凶謀，十也. 若十事少有可采，無事徵兵以驚天下，使患役之民，相聚為非，棄德恃眾，以輕威重. 」卓乃悅，以泰為將軍，統諸軍擊關東. 或謂卓曰：「鄭泰智略過人，而結謀山東，今資之士馬，使就其黨，竊為明公懼之. 」卓收其兵馬，留拜議郎. 後又與王允謀共誅卓，泰脫身自武關走，東歸. 後將軍袁術以為揚州刺史，未至官，道卒，時年四十一. 渾將泰小子袤避難淮南，袁術賓禮甚厚. 渾知術必敗. 時華歆為豫章太守，素與泰善，渾乃渡江投歆. 太祖聞其篤行，召為掾，複遷下蔡長、邵陵令. 天下未定，民皆剽輕，不念產殖；其生子無以相活，率皆不舉. 渾所在奪其漁獵之具，課使耕桑，又兼開稻田，重去子之法. 民初畏罪，後稍豐給，無不舉贍；所育男女，多以鄭為字. 辟為丞相掾屬，遷左馮翊.

時梁興等略吏民五千餘家為寇鈔，諸縣不能禦，皆恐懼，寄治郡下. 議者悉以為當移就險，渾曰：「興等破散，竄在山阻. 雖有隨者，率脅從耳. 今當廣開降路，宣喻恩信. 而保險自守，此示弱也. 」乃聚斂吏民，治城郭，為守禦之備. 遂發民逐賊，明賞罰，與要誓，其所得獲，十以七賞. 百姓大悅，皆原捕賊，多得婦女、財物. 賊之失妻子者，皆還求降. 渾責其得他婦女，然後還其妻子，於是轉相寇盜，黨與離散. 又遣吏民有恩信者，分佈山谷告喻，出者相繼，乃使諸縣長吏各還本治以安集之. 興等懼，將餘眾聚鄜城. 太祖使夏侯淵就助郡擊之，渾率吏民前登，斬興及其支黨. 又賊靳富等，脅將夏陽長、邵陵令並其吏民入磑山，渾複討擊破富等，獲二縣長吏，將其所略還. 及趙青龍者，殺左內史程休，渾聞，遣壯士就梟其首. 前後歸附四千餘家，由是山賊皆平，民安產業. 轉為上党太守.

太祖征漢中，以渾為京兆尹. 渾以百姓新集，為制移居之法，使兼衤複者與單輕者相伍，溫信者與孤老為比，勤稼穡，明禁令，以發奸者. 由是民安於農，而盜賊止息. 及大軍入漢中，運轉軍糧為最. 又遣民田漢中，無逃亡者. 太祖益嘉之，複入為丞相掾. 文帝即位，為侍御史，加駙馬都尉，遷陽平、沛郡二太守. 郡界下濕，患水澇，百姓饑乏. 渾於蕭、相二縣界，興陂遏，開稻田. 郡人皆以為不便，渾曰：「地勢洿下，宜溉灌，終有魚稻經久之利，此豐民之本也. 」遂躬率吏民，興立功夫，一冬間皆成. 比年大收，頃畝歲增，租入倍常，民賴其利，刻石頌之，號曰鄭陂. 轉為山陽、魏郡太守，其治放此. 又以郡下百姓，苦乏材木，乃課樹榆為籬，並益樹五果；榆皆成籓，五果豐實. 入魏郡界，村落齊整如一，民得財足用饒. 明帝聞之，下詔稱述，佈告天下，遷將作大匠. 渾清素在公，妻子不免於饑寒. 及卒，以子崇為郎中. 晉陽秋曰：泰子袤，字林叔. 泰與華歆、荀攸善. 見袤曰：「鄭公業為不亡矣. 」初為臨菑侯文學，稍遷至光祿大夫. 泰始七年，以袤為司空，固辭不受，終於家. 子默，字思玄. 晉諸公贊曰：默遵守家業，以篤素稱，位至太常. 默弟質、舒、詡，皆為卿. 默子球，清直有理識，尚書右僕射、領選. 球弟豫，為尚書.

倉慈 Cang Ci
倉慈字孝仁，淮南人也. 始為郡吏. 建安中，太祖開募屯田於淮南，以慈為綏集都尉. 黃初末，為長安令，清約有方，吏民畏而愛之. 太和中，遷敦煌太守. 郡在西陲，以喪亂隔絕，曠無太守二十歲，大姓雄張，遂以為俗. 前太守尹奉等，循故而已，無所匡革. 慈到，抑挫權右，撫恤貧羸，甚得其理. 舊大族田地有餘，而小民無立錐之土；慈皆隨口割賦，稍稍使畢其本直. 先是屬城獄訟眾猥，縣不能決，多集治下；慈躬往省閱，料簡輕重，自非殊死，但鞭杖遣之，一歲決刑曾不滿十人. 又常日西域雜胡欲來貢獻，而諸豪族多逆斷絕；既與貿遷，欺詐侮易，多不得分明. 胡常怨望，慈皆勞之. 欲詣洛者，為封過所，欲從郡還者，官為平取，輒以府見物與共交市，使吏民護送道路，由是民夷翕然稱其德惠. 數年卒官，吏民悲感如喪親戚，圖畫其形，思其遺像. 及西域諸胡聞慈死，悉共會聚於戊己校尉及長吏治下發哀，或有以刀畫面，以明血誠，又為立祠，遙共祠之. 魏略曰：天水王遷，承代慈，雖循其跡，不能及也. 金城趙基承遷後，複不如遷. 至嘉平中，安定皇甫隆代基為太守. 初，敦煌不甚曉田，常灌溉滀水，使極濡洽，然後乃耕. 又不曉作耬梨，用水，及種，人牛功力既費，而收穀更少. 隆到，教作耬梨，又教衍溉，歲終率計，其所省庸力過半，得穀加五. 又敦煌俗，婦人作裙，攣縮如羊腸，用布一匹；隆又禁改之，所省複不訾. 故敦煌人以為隆剛斷嚴毅不及於慈，至於勤恪愛惠，為下興利，可以亞之.

自太祖迄于咸熙，魏郡太守陳國吳瓘、清河太守樂安任燠、京兆太守濟北顏斐、弘農太守太原令狐邵、濟南相魯國孔乂，或哀矜折獄，或推誠惠愛，或治身清白，或擿奸發伏，鹹為良二千石. 瓘、煥事行無所見. 魏略曰：顏斐字文林. 有才學. 丞相召為太子洗馬，黃初初轉為黃門侍郎，後為京兆太守. 始，京兆從馬超破後，民人多不專於農殖，又歷數四二千石，取解目前，亦不為民作久遠計. 斐到官，乃令屬縣整阡陌，樹桑果. 是時民多無車牛. 斐又課民以間月取車材，使轉相教匠作車. 又課民無牛者，令畜豬狗，賣以買牛. 始者民以為煩，一二年間，家家有丁車、大牛. 又起文學，聽吏民欲讀書者，複其小徭. 又於府下起菜園，使吏役間鉏治. 又課民當輸租時，車牛各因便致薪兩束，為冬寒冰炙筆硯. 於是風化大行，吏不煩民，民不求吏. 京兆與馮翊、扶風接界，二郡道路既穢塞，田疇又荒萊，人民饑凍，而京兆皆整頓開明，豐富常為雍州十郡最. 斐又清己，仰奉而已，於是吏民恐其遷轉也. 至青龍中，司馬宣王在長安立軍市，而軍中吏士多侵侮縣民，斐以白宣王. 宣王乃發怒召軍市候，便於斐前杖一百. 時長安典農與斐共坐，以為斐宜謝，乃私推築斐. 斐不肯謝，良久乃曰：「斐意觀明公受分陝之任，乃欲一齊眾庶，必非有所左右也. 而典農竊見推築，欲令斐謝；假令斐謝，是更為不得明公意也. 」宣王遂嚴持吏士. 自是之後，軍營、郡縣各得其分. 後數歲，遷為平原太守，吏民啼泣遮道，車不得前，步步稽留，十餘日乃出界，東行至崤而疾困. 斐素心戀京兆，其家人從者見斐病甚，勸之，言：「平原當自勉勵作健. 」斐曰：「我心不原平原，汝曹等呼我，何不言京兆邪？」遂卒，還平原. 京兆聞之，皆為流涕，為立碑，於今稱頌之. 令狐邵字孔叔. 父仕漢，為烏丸校尉. 建安初，袁氏在冀州，邵去本郡家居鄴. 九年，暫出到武安毛城中. 會太祖破鄴，遂圍毛城. 城破，執邵等輩十餘人，皆當斬. 太祖閱見之，疑其衣冠也，問其祖考，而識其父，乃解放，署軍謀掾. 仍曆宰守，後徙丞相主簿，出為弘農太守. 所在清如冰雪，妻子希至官省；舉善而教，恕以待人，不好獄訟，與下無忌. 是時，郡無知經者，乃曆問諸吏，有欲遠行就師，輒假遣，令詣河東就樂詳學經，粗明乃還，因設文學. 由是弘農學業轉興. 至黃初初，徵拜羽林郎，遷虎賁中郎將，三歲，病亡. 始，邵族子愚，為白衣時，常有高志，眾人謂愚必榮令狐氏，而邵獨以為「愚性倜儻，不修德而原大，必滅我宗」. 愚聞邵言，其心不平. 及邵為虎賁郎將，而愚仕 進已多所更曆，所在有名稱. 愚見邵，因從容言次，微激之曰：「先時聞大人謂愚為不繼，愚今竟雲何邪？」邵熟視而不答也. 然私謂其妻子曰：「公治性度猶如故也. 以吾觀之，終當敗滅. 但不知我久當坐之不邪？將逮汝曹耳！」邵沒之後，十餘年間，愚為兗州刺史，果與王淩謀廢立，家屬誅滅. 邵子華，時為弘農郡丞，以屬疏得不坐. 案孔氏譜：孔乂字元俊，孔子之後. 曾祖疇，字元矩，陳相. 漢桓帝立老子廟於苦縣之賴鄉，畫孔子象於壁；疇為陳相，立孔子碑於像前，今見存. 乂父祖皆二千石，乂為散騎常侍，上疏規諫. 語在三少帝紀. 至大鴻臚. 子恂字士信，晉平東將軍衛尉也.

評曰：任峻始興義兵，以歸太祖，辟土殖穀，倉庾盈溢，庸績致矣. 蘇則威以平亂，既政事之良，又矯矯剛直，風烈足稱. 杜畿寬猛克濟，惠以康民. 鄭渾、倉慈，恤理有方. 抑皆魏代之名守乎！恕屢陳時政，經論治體，蓋有可觀焉.